Broj: 711-I-2698-M-195/23-02-21

Zagreb, 14. studenoga 2023.

**MARIO TOMAŠEK**

**općinski načelnik Općine Domašinec**

**Predmet: mišljenje na zahtjev obveznika Maria Tomašeka, općinskog načelnika Općine Domašinec**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) je dana 2. studenoga 2023. pod brojem 711-U-7690-M-195/23-01-25 zaprimilo zahtjev za mišljenjem koji je podnio je Mario Tomašek, općinski načelnik Općine Domašinec.

U podnesenom zahtjevu obveznik navodi da traži mišljenje o načinu provođenja Javnog poziva za dodjelu stipendija učenicima srednjih škola koji se školuju za deficitarna zanimanja i redovnim studentima s područja Općine Domašinec u 2023. godini, a s obzirom da će se na predmetni Javni poziv kao kandidat prijaviti dijete općinskog načelnika, konkretno — kći, koja je upisala prvu godinu studija kao redovna studentica.

U zahtjevu se nadalje iznosi da je općinski načelnik raspisao Javni poziv koji provodi (otvaranje, pregled i rangiranje prijava) Povjerenstvo za dodjelu stipendija Općine Domašinec, koje općinskom načelniku upućuje prijedlog, temeljem kojeg on donosi odluku o odabiru stipendista, odnosno odluku o dodjeli stipendija. Međusobna prava i obveze između stipendista i Općine Domašinec, uređuju se ugovorom koji za Općinu Domašinec potpisuje općinski načelnik, a za stipendiste, oni osobno te njihovi roditelji/skrbnici, kao sudužnici (zbog moguće obveze povrata stipendije).

Slijedom navedenog, obveznik traži mišljenje na koji način postupiti u gore navedenim okolnostima, odnosno, smije li općinski načelnik sklopiti ugovor o stipendiranju s vlastitom kćeri, budući da ne sudjeluje u radu Povjerenstva za dodjelu stipendija, ili je to dužna učiniti pročelnica Jedinstvenog upravnog odjela Općine Domašinec, jer općinski načelnik Općine Domašinec nema zamjenika, već samo imenovanu privremenu zamjenicu.

Nadalje se navodi ukoliko općinski načelnik ovlasti pročelnicu za donošenje odluke o odabiru stipendista (temeljem prijedloga povjerenstva) za sklapanje ugovora, sklapa li tada pročelnica ugovor samo s kandidatkinjom — kćeri općinskog načelnika, s kojom je općinski načelnik u sukobu interesa, ukoliko ona ostvari pravo na stipendiranje, ili je potrebno da sklopi ugovore i sa svim ostalim stipendistima (s kojima općinski načelnik nije u sukobu interesa), odnosno može li s istima općinski načelnik sklopiti ugovore o stipendiranju.

Nadalje obveznik iznosi da kada općinski načelnik raspisuje javni poziv, sukladno Pravilniku koji je donijet na sjednici Općinskog vijeća, stipendiraju se redovni studenti, ali i srednjoškolci deficitarnih zanimanja, kao i da je do sada općinski načelnik svake godine donosio posebnu odluku kojom je konkretno odredio koja su deficitarna zanimanja i takva odluka je uvijek javno dostupna uz predmetni Javni poziv za stipendiranje. Općinski načelnik se pri tome vodio isključivo dokumentom: Preporuke za obrazovnu upisnu politiku i politiku stipendiranja koju svake godine (u nastavku: Preporuke) donosi Hrvatski zavod za zapošljavanje.

Zaključno obveznik navodi da je ove godine zaprimljen upit zainteresiranog roditelja srednjoškolca koji je upisao zanimanje koje nije na popisu u sklopu Preporuka, te nastavno na navedeno traži mišljenje, može li se popis deficitarnih zanimanja proširiti i izvan gore navedene preporuke Hrvatskog zavoda za zapošljavanje, konkretno u njegovom slučaju za zanimanje: policajac/policajka. Obveznik traži mišljenje može li općinski načelnik određivati koja su deficitarna zanimanja, izvan Preporuka Hrvatskog zavoda za zapošljavanje.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI) na 31. sjednici održanoj 14. studenog 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti ( potencijalni sukob interesa) ili kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su obveznici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Pritom je člankom 5. stavkom 1. točka 3. ZSSI-a propisano da je član obitelji obveznika, u smislu navedenog Zakona, bračni ili izvanbračni drug obveznika, životni partner ili neformalni životni partner, njegovi srodnici po krvi u uspravnoj lozi, braća i sestre obveznika te posvojitelj, odnosno posvojenik obveznika dok je u točki 6. istog članka određeno da su povezane osobe u smislu ZSSI-a osobe navedene u točki 3. te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da će se, ako zakonom nije drukčije propisano, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Povjerenstvo prije svega ističe da se u ovom konkretnom slučaju radi o situaciji u kojoj općinski načelnik ne bi mogao objektivno odlučivati o zahtjevu koji bi podnio član njegove obitelji, jer bi tada na njegovu nepristranost utjecali njegovi privatni interesi.

Međutim, Povjerenstvo ističe da kćer općinskog načelnika može podnijeti prijavu na Javni pozi za dodjelu stipendija učenicima srednjih škola koji se školuju za deficitarna zanimanja kao i redovnim studentima s područja Općine Domašinec, ali u tom je slučaju općinski načelnik dužan članovima Općinskog vijeća deklarirati činjenicu obiteljske povezanosti i također s tom činjenicom upoznati javnost objavom na internetskoj stranici Općine, te se sukladno citiranoj odredbi članka 9. stavka 2. ZSSI-a izuzeti u cijelosti od sudjelovanja u natječaju uključujući imenovanje povjerenstva za dodjelu stipendija, odlučivanju o prigovorima kandidata, donošenja odluke, odnosno sudjelovanja u donošenju odluke o dodjeli stipendija. U odnosu na sklapanje ugovora s njegovom kćeri dužan je za to ovlastiti drugu osobu, dok može sklopiti ugovore sa ostalim kandidatima.

Povjerenstvo također napominje, a vezano za ovlast druge osobe za potpisivanje ugovora, da je već u drugom predmetu Povjerenstva od Državnog odvjetništva Republike Hrvatske zaprimljeno mišljenje Broj: M-DO-58/2023-2 od 16. svibnja 2023. godine u kojem je navedeno da općinski načelnik ovlast za sklapanje ugovora u takvim situacijama može prenijeti na pročelnika ili drugog službenika jedinice lokalne samouprave, odnosno na zamjenika ukoliko ga ima, uz napomenu da ovlaštenje mora biti u obliku specijalne punomoći uz navođenje funkcije osobe na koju se ovlast prenosi te da ista mora biti sastavni dio ugovora.

Nadalje, Ministarstvo pravosuđa i uprave je u dopisu KLASA:024-03/22-01/193 URBROJ: 514-07-02-01/02-22-02 od 06. prosinca 2022. iznijelo mišljenje da je u svrhu izbjegavanja moguće situacije sukoba interesa u jedinicama u kojima općinski načelnici i gradonačelnici nemaju zamjenika koji je izabran zajedno s njima i na kojeg bi se mogle prenijeti pojedine ovlasti, predmetnu situaciju moguće premostiti na način da općinski načelnik, odnosno gradonačelnik prenese pojedinu ovlast na pročelnika ili drugog službenika jedinice u kojoj općinski načelnik, odnosno gradonačelnik nema zamjenika izabranog iz reda nacionalnih manjina. Prema mišljenju navedenog Ministarstva u tim jedinicama, općinski načelnik, odnosno gradonačelnik može prenijeti svoju ovlast u točno određenom slučaju za točno određenu radnju (donošenje točno određene odluke, potpisivanje točno određenog ugovora i sl.), pri čemu je potrebna suglasnost osobe koja se ovlašćuje za prihvaćanje izvršavanja predmetne ovlasti.

U odnosu na pitanje može li općinski načelnik određivati koja su deficitarna zanimanja izvan Preporuka Hrvatskog zavoda za zapošljavanje, Povjerenstvo ističe kako se takve preporuke daju krajem godine za sljedeću godinu kako bi se uskladilo obrazovanje s potrebama tržišta. Uredbom o praćenju, analizi i predviđanju potreba tržišta rada za pojedina zvanjima, te izrada i uzimanje u obzir preporuka za obrazovnu upisnu politiku („Narodne novine“, broj 93/10.) u članku 3. propisano je da Preporuke za obrazovnu upisnu politiku Zavod jednom godišnje upućuje obrazovnim ustanovama, tijelima jedinica lokalne i područne (regionalne) samouprave, sektorskim vijećima, te Ministarstvu znanosti, obrazovanja i športa, te u konkretnom slučaju Povjerenstvo ne može tumačiti dopuštenost određivanja deficitarnih zanimanja izvan danih Preporuka.

Slijedom svega navedenog, Povjerenstvo je dalo očitovanje kao što je naprijed navedeno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Mario Tomašek, elektroničkom dostavom
2. Objava na internetskoj stranici Povjerenstva
3. Pismohrana